Diari Oficial de la Generalitat Valenciana


Sumari del DOGV 6441, del 19-01-2011 (2011/242)

RESOLUCIÓ de 15 de desembre de 2010, del president de l'Agència Valenciana d'Avaluació i Prospectiva, per la qual s'aprova el protocol de seguiment dels títols universitaris oficials a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6441

Data del DOGV
:   19-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/242


Data del document
:   15-12-2010

Organisme emissor
:   Agència Valenciana d'Avaluació i Prospectiva

Tipus de document
:   Resolució

Anàlisi jurídica

 Descriptors 

:   * legislació
    * títol d'estudis
    * avaluació de projectes
    * ensenyament superior
    * universitat

RESOLUCIÓ de 15 de desembre de 2010, del president de l'Agència Valenciana d'Avaluació i Prospectiva, per la qual s'aprova el protocol de seguiment dels títols universitaris oficials a la Comunitat Valenciana. [2011/242]  
El Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, modificat pel Reial Decret 861/2010, de 2 de juliol, assenyala en el seu article 27 que, una vegada iniciada la implantació dels ensenyaments, l'ANECA o els òrgans d'avaluació que la llei de les comunitats autònomes determinen, portaran a terme el seguiment del compliment del projecte contingut en el pla d'estudis.  
A estos efectes, l'ANECA i els corresponents òrgans d'avaluació, en col·laboració amb el Ministeri d'Educació i les corresponents comunitats autònomes, elaboraran conjuntament un protocol que inclourà la definició d'un mínim de criteris i indicadors bàsics comuns per al procediment de seguiment de plans d'estudis. A l'efecte de l'establiment dels criteris i indicadors bàsics dels dits òrgans assenyalats impulsaran, amb caràcter previ, la realització d'experiències pilot sobre plans d'estudis que hagen conclòs el seu segon any d'implantació.   
Com a conseqüència d'esta previsió normativa es va crear al si del Consell d'Universitats una Comissió Tècnica per al Seguiment i Acreditació de Títols Universitaris Oficials (SATUO), formada per representants de les universitats de les agències d'avaluació, de les comunitats autònomes i del Ministeri d'Educació, el treball de la qual ha servit perquè el Consell d'Universitats i la Conferència General de Política Universitària hagen aprovat un protocol per al seguiment i renovació de l'acreditació dels títols universitaris oficials i la creació del Grup de Treball CURSA, que tindrà la denominació de Comissió Universitària per a la Regulació del Seguiment i l'Acreditació, al la qual correspondrà l'elaboració de les propostes necessàries per a l'efectiu desenrotllament de les funcions d'acreditació dels títols universitaris.   
La Llei 5/2006, de 25 de maig, de la Generalitat, crea l'Agència Valenciana d'Avaluació i Prospectiva, AVAP, com una entitat de dret públic sotmesa al dret privat i a la qual correspon l'avaluació de les activitats afins que establisca la Llei Orgànica d'Universitats. L'AVAP exercix les funcions d'avaluació de la qualitat universitària en l'àmbit de la Comunitat Valenciana i així li corresponen les funcions descrites en l'article 27.2 d'elaborar un protocol que inclourà la definició d'un mínim de criteris i indicadors bàsics comuns per al procediment de seguiment de plans d'estudis.  
Els propòsits d'este procés de seguiment són en essència: assolir visibilitat i transparència dels ensenyaments impartits i dels seus resultats; determinar el compliment dels objectius plantejats i adquirits en la proposta de pla d'estudis de cada títol verificat i establir recomanacions i suggeriments de millora. D'esta manera es concedix justificació, visibilitat i credibilitat al sistema universitari valencià.   
El procés de seguiment ha de constar de dos línies d'actuació paral·leles però que interactuen entre si. Una primera correspon a les actuacions derivades de l'aplicació del sistema intern de garantia de qualitat (des d'ara SIGC) de la universitat i la segona correspon a les actuacions derivades del procés extern de garantia de la qualitat conduït per l'AVAP.  
En virtut de l'exposat i en exercici de les atribucions establides en l'article 7.2.f) del Decret 6/2008, de 18 de gener, del Consell, pel qual s'aprova el Reglament de l'AVAP.  
Vista la proposta de resolució del director general de l'Agència Valenciana d'Avaluació i Prospectiva, de data 13 de desembre de 2010, per la qual s'aprova la regulació del procés de seguiment dels títols oficials i de conformitat amb esta, resolc:   
Aprovar el protocol de seguiment dels títols oficials verificats per a les universitats de la Comunitat Valenciana, segons figura en l'annex de la present resolució.   
De conformitat amb l'establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant el president de l'AVAP, en el termini d'un mes a comptar de l'endemà de la publicació.   
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
València, 15 de desembre de 2010.- El president de l'Agència Valenciana d'Avaluació i Prospectiva: Alejandro Font de Mora Turón.  
ANNEX  
PROTOCOL D'AVALUACIÓ PER AL SEGUIMENT  
 DELS TÍTOLS UNIVERSITARIS OFICIALS  
1. Objecte  
L'objecte de la present resolució és establir el protocol d'avaluació per al seguiment dels títols oficials inscrits en el Registre d'Universitats, Centres i Títols (RUCT), d'acord amb les condicions previstes en el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, modificat pel Reial Decret 861/2010, de 2 de juliol.  
Forma part d'un sistema de control que integra l'avaluació inicial conduent a la verificació dels títols per al seu reconeixement com a oficials i la comprovació periòdica dels títols impartits, que permetrà supervisar l'execució efectiva dels ensenyaments i informar la societat sobre la seua qualitat, de manera que es conduïsca a l'acreditació dels títols, que haurà de renovar-se en el temps.  
2. Àmbit d'aplicació   
Seran d'aplicació a les universitats públiques i privades i als seus centres adscrits que componen el sistema universitari valencià, així com als centres adscrits a universitats que si bé no pertanyen a este sistema, tinguen la seua seu a la Comunitat Valenciana.  
Sense perjudici dels acords que puguen establir-se a este efecte entre l'AVAP i l'Institut Superior d'Ensenyaments Artístics de la Comunitat Valenciana (ISEA-CV), serà també d'aplicació al seguiment dels títols oficials corresponents a ensenyaments artístics dels centres públics o privats de la Comunitat Valenciana autoritzats per la Conselleria d'Educació.  
3. Propòsits   
El procés de seguiment dels títols universitaris oficials té com a propòsits:  
3.1. Assegurar l'execució efectiva dels ensenyaments ja implantats conforme al contingut del pla d'estudis del títol verificat pel Consell d'Universitats.  
3.2. Assegurar la disponibilitat pública de la informació pertinent i rellevant.  
3.3. Detectar possibles deficiències en la implantació del títol, proposant recomanacions i suggeriments de millora.   
3.4. Identificar bones pràctiques per a la seua difusió en el marc del sistema universitari.   
3.5. Aportar, a més, informació rellevant per a analitzar el grau d'adaptació dels títols a l'espai europeu d'educació superior.   
4. Període en què s'efectua el seguiment  
El seguiment dels títols comprèn el període que abasta des del moment de la implantació del títol fins al moment que este títol haja de sotmetre's a l'avaluació per a la renovació de l'acreditació.  
No obstant això, amb caràcter previ, s'impulsaran experiències pilot sobre plans d'estudi que hagen conclòs el seu segon any d'implantació per a les titulacions oficials de grau i màster.  
Este protocol serà desplegat posteriorment per diversos documents de treball que es publicaran en la pàgina web de l'AVAP i que arreplegaran les aportacions recaptades de les universitats participants.  
5. Criteris per al seguiment   
5.1. Transparència i accessibilitat. El seguiment ha de fer visible tant el projecte del títol com el seu desplegament.  
5.2. Utilitat. El model de seguiment ha de respondre als interessos dels estudiants, professors, els qui donen ocupació i la societat en general, i a les necessitats de les universitats i administracions educatives.   
5.3. Constatació d'assoliments. El procés de seguiment ha de plantejar-se com una identificació i constatació dels assoliments intermedis dels ensenyaments impartits amb vista a la rendició de comptes.  
5.4. Compromís intern del centre. El procés de seguiment ha de donar-se fonamentalment en una revisió interna del títol com a part de la garantia de la seua qualitat, de manera que la revisió externa simplement complete i acredite el treball realitzat en les universitats.   
5.5. Recolzament en el sistema intern de garantia de la qualitat del títol. El seguiment ha de concebre's com una revisió de l'aplicació dels procediments i mecanismes de garantia de la qualitat que s'apliquen en el títol.   
5.6. Orientació a la millora. El seguiment ha d'afavorir no només la detecció de deficiències sinó l'aplicació dels mecanismes que es preveuen en el sistema de garantia interna de la qualitat del títol per a la seua millora contínua.  
6. Procediment de seguiment   
El procediment de seguiment comprén un conjunt d'actuacions per a arribar als propòsits definits anteriorment i que seran els següents:   
6.1. La universitat elaborarà un informe anual de seguiment de cadascun dels seus títols implantats. El dit informe contindrà la informació i documents descrits en l'apartat 8 d'este protocol.   
6.2. L'AVAP analitzarà tant la informació pública disponible com la subministrada per la universitat en els informes als quals fa referència l'apartat 8.1.1 d'esta resolució.   
6.3. Els informes i la informació pública disponible seran analitzats pel corresponent comitè d'avaluació dels descrits en l'apartat 10.   
6.4. L'informe de seguiment que realitzarà l'AVAP respecte de cada titulació, tindrà una periodicitat biennal. En este informe es farà constar el compliment de les especificacions del procés de seguiment i s'hi podran incloure, si és el cas, recomanacions per a assegurar la millora contínua del desenrotllament de la implantació del títol. Prèviament a l'emissió d'estos informes, es podran realitzar visites externes, d'avaluació per centres.   
6.5. Amb caràcter previ a l'emissió dels informes definitius, l'AVAP remetrà els informes provisionals de seguiment dels títols a les universitats perquè estes, si ho consideren oportú, presenten al·legacions al seu contingut.   
6.6. Amb la finalitat de complir els criteris i directrius europeus per a la garantia de qualitat en l'educació superior, els informes definitius es faran públics i seran remesos a la Conselleria d'Educació i al Consell d'Universitats  
6.7. En cas que es detecten deficiències que suposen un greu risc per a la qualitat mínima exigible, l'AVAP les traslladarà a la universitat, a la Conselleria d'Educació i al Consell d'Universitats a fi que es procedisca conforme establix el marc normatiu vigent.   
6.8. S'elaborarà i farà públic un informe periòdic del procés de seguiment del conjunt de títols i universitats pertanyents al sistema universitari valencià.   
7. Temporalització del procés   
7.1. Les universitats participants en el procés de seguiment presentaran a l'AVAP un informe de seguiment de cadascun dels títols acreditats, en el període comprès entre els mesos de novembre a febrer de l'any següent.   
7.2. L'informe provisional de l'AVAP es comunicarà a les universitats per a la presentació d'al·legacions entre els mesos de maig a juny.   
7.3. L'informe definitiu es farà públic i es comunicarà a les universitats entre els mesos de juliol a octubre.   
8. Documentació i informes   
Conforme al procediment de seguiment descrit, les activitats de seguiment realitzades generen els següents informes:   
8.1. Informe anual de seguiment de cada títol elaborat per la universitat.  
La universitat elaborarà un informe de seguiment de cadascun dels seus títols acreditats. El dit informe constarà de les següents parts.  
8.1.1. Referència de la informació pública disponible sobre els títols acreditats i les seues adreces web.   
La informació pertinent i rellevant per als estudiants i la societat en general que, sobre cadascun dels seus títols, la universitat ha de fer pública.   
8.1.2. Informació referida als indicadors que s'assenyalen en l'apartat 9 d'esta resolució, incloent-hi una anàlisi dels resultats del títol.   
8.1.3. Informació relativa a l'aplicació del sistema intern de garantia de la qualitat. Resum dels resultats de l'aplicació d'este sistema així com dels punts forts i febles detectats i les mesures de millora adoptades.   
8.1.4. Tractament que s'ha donat tant a les recomanacions de l'informe de verificació, realitzat per l'ANECA, com a les de l'informe d'avaluació realitzat per l'AVAP, així com a aquelles que puguen contindre els successius informes de seguiment i acreditació.   
8.2. Informe de l'AVAP sobre el seguiment de cada títol.  
L'AVAP elaborarà informes individuals per a cada títol amb caràcter biennal, on es farà constar el compliment de les especificacions del procés de seguiment i on es podrà incloure, si escau, recomanacions per a assegurar la millora contínua del desenrotllament de la implantació del títol.   
Amb caràcter previ a l'emissió dels informes definitius, l'AVAP remetrà els informes provisionals de seguiment dels títols a les universitats a fi que estes, si ho consideren oportú, en presenten al·legacions al contingut.   
A més de l'informe presentat per la mateixa universitat, es preveu com a font d'informació una visita externa d'avaluació als centres que impartixen la titulació oficial objecte d'informe.   
En cas que en el procés de seguiment s'hagen detectat deficiències que suposen un greu risc per a la qualitat mínima exigible, l'AVAP les traslladarà a la universitat, a la Conselleria d'Educació i al Consell d'Universitats a fi que es procedisca conforme a l'establit en el marc normatiu vigent.   
8.3. Informe global sobre el procés de seguiment realitzat per l'AVAP.   
Una vegada completat el procés de seguiment, l'AVAP elaborarà i farà públic un informe periòdic de seguiment dels títols acreditats.  
9. Indicadors   
Els indicadors proposats per a facilitar el seguiment dels títols són:   
9.1. Taxa de rendiment del títol: relació percentual entre el nombre de crèdits ordinaris superats en un títol determinat de la universitat i el nombre total de crèdits ordinaris matriculats en el mateix títol  
9.2. Taxa d'abandó del títol: relació percentual entre els estudiants d'una cohort d'entrada matriculats en un determinat títol per a un curs acadèmic que no s'han matriculat en este títol en els següents cursos i el nombre total d'estudiants de la mateixa cohort d'entrada que van accedir a l'esmentat títol en el curs acadèmic de referència.   
9.3. Taxa d'eficiència dels graduats: relació percentual entre el nombre total de crèdits en els quals hagueren d'haver-se matriculat els estudiants graduats en una cohort de graduació per a superar un títol i el total de crèdits en els quals efectivament s'han matriculat els estudiants graduats d'una cohort de graduació.   
9.4. Taxa de graduació del títol: relació percentual entre els estudiants d'una cohort d'entrada que superen en el temps previst més un any els crèdits conduents a un títol i el total d'estudiants de nou ingrés de la mateixa cohort en este títol  
9.5. Taxa de matriculació: relació percentual entre el nombre d'estudiants que efectivament es matriculen en una titulació i el nombre de places oferides per la universitat en la mateixa titulació.   
9.6. Taxa d'oferta i demanda: relació percentual entre el nombre d'estudiants que sol·liciten la preinscripció en primera i segona opció en el títol i les places que oferix la universitat en eixe mateix títol.   
9.7. Taxa de PDI amb el títol de doctor: relació percentual entre el nombre de professors que impartixen docència en una titulació i tenen el títol de doctor i el nombre total de PDI que impartix docència en eixa mateixa titulació.   
9.8. Taxa de PDI a temps complet: relació percentual entre el nombre de professors que impartixen docència en una titulació la vinculació de la qual amb la universitat incloga la dedicació a temps complet i el nombre total de PDI que impartix docència en eixa mateixa titulació.   
10. Comissions d'avaluació   
Per a realitzar les tasques de seguiment dels títols oficials, l'AVAP recaptarà l'assessorament de la comunitat científica i acadèmica i per a això es nomenaran les corresponents comissions d'avaluació del seguiment dels títols implantats per les universitats valencianes.  
Les comissions d'avaluació estaran integrades per acadèmics de reconegut prestigi, experts en l'espai europeu d'educació superior o experts en sistemes de garantia de qualitat i estudiants universitaris. Actuarà com secretari amb veu i sense vot un tècnic designat per l'AVAP.  
Les comissions actuaran de manera col·legiada i tots els seus membres participaran en la valoració de les propostes d'informes de seguiment.  
11. Visita als centres  
L'AVAP es reserva el dret de realitzar visites als centres de les universitats que siguen objecte de seguiment si es considera necessari i útil per a l'avaluació.  
Les dites visites presencials es consideren complementàries a l'informe emés per les universitats i s'incorporaran a l'informe de seguiment de l'AVAP aquelles evidències i/o propostes de millora detectades.  
Les visites seran efectuades per membres de les comissions i consistiran en una comprovació de la informació presentada per la universitat, amb audiència dels col·lectius implicats en el procés d'avaluació.